b"\n_START_ARTICLE_\nTroja (film)\n_START_SECTION_\nZgodba\n_START_PARAGRAPH_\nFilm temelji na Homerjevi\xc2\xa0\xc2\xbbIlijadi\xc2\xab. Na za\xc4\x8detku se zgodba odvija v \xc5\xa0parti, kjer trojanski princ Hektor (Eric Bana) in njegov mlaj\xc5\xa1i brat, Paris (Orlando Bloom) proslavljata mir med \xc5\xa0parto in Trojo. Paris se je zaljubil v Heleno (Diane Kruger), \xc5\xbeeno \xc5\xa1partskega kralja Menelaja (Brendan Gleeson), in skupaj pobegneta v Trojo. Razjarjeni Menelaj se \xc5\xbeeli ma\xc5\xa1\xc4\x8devati. Menelaj obi\xc5\xa1\xc4\x8de svojega brata Agamemnona (Brian Cox), kralja, ki je zavzel vsa kraljestva v Gr\xc4\x8diji in jim sedaj poveljuje. Agamemnon, ki je \xc5\xbee ve\xc4\x8d let \xc5\xbeelel osvojiti Trojo, da bi dobil oblast nad Egejskim morjem, to izkoristi za razlog za napad Troje. General Nestor (John Shrapnel) mu svetuje, naj s seboj v vojno vzame tudi Ahila (Brad Pitt), najbolj\xc5\xa1ega bojevnika tistega \xc4\x8dasa._NEWLINE_Odisej (Sean Bean), kralj, podrejen Agamemnonu, obi\xc5\xa1\xc4\x8de Ftio, da bi Ahila prepri\xc4\x8dal, naj se skupaj z njimi bojuje v Troji. Ko ga najde, Ahil skupaj s svojim bratrancem Patroklosom (Garrett Hedlund) vadi me\xc4\x8devanje. Da bi se la\xc5\xbeje odlo\xc4\x8dil, Ahil obi\xc5\xa1\xc4\x8de svojo mamo, Tetis, ter jo vpra\xc5\xa1a za nasvet. Pove mu, da je vedela, da bo pri\xc5\xa1el ta dan, \xc5\xa1e preden se je Ahil sploh rodil. Pove mu tudi, da bo, \xc4\x8de ne bo od\xc5\xa1el v Trojo, \xc5\xbeivel dolgo in sre\xc4\x8dno, da bo imel otroke, vendar da bo, ko bo umrl, njegovo ime pozabljeno in nih\xc4\x8de se ga ne bo spominjal. \xc4\x8ce pa bo od\xc5\xa1el v Trojo, bo zaslovel s svojimi bitkami in njegovo ime bo za ve\xc4\x8dno zapisano v zgodovini, vendar bo v Troji tudi umrl._NEWLINE_Grki odjadrajo v Trojo. Ahil in Mirmidonci so hitrej\xc5\xa1i od ostalih, zaradi \xc4\x8desar na kopnem pristanejo pred drugimi. Tam pobijejo mnogo Trojancev in oskrunijo Apolonov tempelj. Brizeida (Rose Byrne), \xc4\x8dlanica trojanske kraljeve dru\xc5\xbeine, je zajeta in Grki si jo kljub Ahilovi naklonjenosti do nje vzamejo kot nagrado._NEWLINE_Ahil in njegovi Mirmidonci se naslednji dan ne borijo, saj je bil Agamemnon nepravi\xc4\x8den do Brizeide. Ko Grki obkro\xc5\xbeijo Trojo, Paris izzove Menelaja v boj, da bi prepre\xc4\x8dil bojevanje med Grki in Trojanci. Menelaj se strinja, Agamemnon pa namerava kljub sporazumu po dvoboju napasti mesto. Menelaj Parisa z lahkoto premaga, ga rani, vendar ga ne ubije. Hektor pose\xc5\xbee v dvoboj in ubije Menelaja. Grki napadejo trojanske vojake, vendar so se potem, ko lokostrelci iz trojanskega zida zdesetkajo njihove \xc4\x8dete, prisiljeni umakniti._NEWLINE_Agamemnon Brizeido da svojim vojakom, vendar jo Ahil re\xc5\xa1i. Odnese jo nazaj v svoj \xc5\xa1otor in ji o\xc4\x8disti rane. Brizeida ga nato posku\xc5\xa1a ubiti, vendar se nazadnje zaljubita drug v drugega. Naslednji dan se Ahil in njegovi mo\xc5\xbeje pripravljajo na odhod, kar pa ogor\xc4\x8di Partoklosa._NEWLINE_Trojanci nameravajo presenetiti Grke z napadom. Ko so Grki \xc5\xbee skoraj na robu poraza, se prika\xc5\xbee Ahil s svojimi Mirmidonci in se pridru\xc5\xbei boju ter se nazadnje za\xc4\x8dne bojevati s Hektorjem. Vsi opazovalci so \xc5\xa1okirani, ko Hektor prere\xc5\xbee Ahilovo grlo. Kakorkoli \xc5\xbee, ko Hektor poklekne in sname Ahilovo \xc4\x8delado, se razkrije, da je pod njo Patroklos, ki je na smrt ranjen. Obe strani sporazumno kon\xc4\x8data z bojevanjem in Odisej Hektorju pove, koga je v resnici ubil. Ahila, ki je bitko prespal, z bratran\xc4\x8devo smrtjo seznani Evdoros. Grki so Patroklosa zamenjali za Ahila tudi zato, ker je imel oble\xc4\x8den njegov oklep ter se podobno premikal; besni Ahil se \xc5\xbeeli ma\xc5\xa1\xc4\x8devati. Tisto no\xc4\x8d Ahil se\xc5\xbege Patroklosa na pogrebni grmadi._NEWLINE_Dan kasneje Ahil odide do trojanskega zidu in zahteva, da se Hektor sam soo\xc4\x8di z njim. Na za\xc4\x8detku sta dvobojevalca izena\xc4\x8dena, vendar Ahil kmalu prevzame prednost. Na koncu Ahil ubije Hektorja. Nato truplo prive\xc5\xbee na konec voza ter ga odvle\xc4\x8de v gr\xc5\xa1ki tabor, kar \xc5\xa1okira vse Trojance. Isto no\xc4\x8d kralj Priam (Peter O'Toole) odide do gr\xc5\xa1kega vojnega tabora in Ahila prosi, naj mu vrne sinovo truplo. Potem, ko kralj ugovarja Ahilu, ta privoli v njegovo zahtevo in mu dovoli, da vzame Hektorjevo truplo, da ga pokoplje ter mu obljubi dvanajst dni miru za pogrebne igre. Ahil Priamu dovoli tudi, da s seboj vzame Brizeido, kasneje pa Evdorsu poda svoj zadji ukaz; naj Mirmidonce odpelje domov._NEWLINE_V dvanajstih dneh, ko Trojanci \xc5\xbealujejo za Hektorjem, Grki na\xc4\x8drtujejo, kako bodo prodrli v mesto tako, da bodo uporabili lesenega konja, \xc4\x8desar se je domislil Odisej ter tako prepre\xc4\x8dili, da bi Trojanci ubili \xc5\xa1e ve\xc4\x8d njihovih mo\xc5\xbe. Grki konja zapustijo v svojem taboru, tako da Trojanci menijo, da so Grki od\xc5\xa1li. V resnici so se slednji skrili blizu zaliva. Priam verjame svojim sve\xc4\x8denikom, ki menijo, da je konj daritev Pozejdonu. Med proslavljanjem zmage Trojanci konja odpeljejo v mesto. Nek Trojanski vojak odkrije gr\xc5\xa1ke ladje, ki se skrivajo v zalivu, vendar ga Grki ubijejo, \xc5\xa1e preden je lahko povedal novico. Skupina Grkov pono\xc4\x8di zleze iz konja ter odpre vrata trojanskega zidu in tako omogo\xc4\x8di ve\xc4\x8dini gr\xc5\xa1ke vojske vstop v mesto. Nepripravljene Trojance hitro ubijejo. Medtem ko mesto gori, se Agamemmnon in Odisej s svojo vojsko prebijeta do gradu in ubijeta Glaukosa in Priama med bojevanjem._NEWLINE_Medtem, ko skozi skrivni prehod zapu\xc5\xa1\xc4\x8dajo Trojo, Paris med ube\xc5\xbeniki poleg Andromahe in Helene ter drugih opazi tudi Eneja. Eneju preda trojanski me\xc4\x8d in mu pove: \xc2\xbbDokler ostane v rokah Trojanca, imajo na\xc5\xa1i ljudje prihodnost. Za\xc5\xa1\xc4\x8diti jih, Enej; poi\xc5\xa1\xc4\x8di jim nov dom.\xc2\xab_NEWLINE_Ahil obupano i\xc5\xa1\xc4\x8de Brizeido, ki ji grozi Agamemnon. Sama ga ubije s skritim no\xc5\xbeem, pred njegovimi stra\xc5\xbearji pa jo za\xc5\xa1\xc4\x8diti Ahil. Medtem ko ji Ahil pomaga vstati, ga Paris ustreli v njegovo ranljivo peto in nato ve\xc4\x8dkrat v trup. Brizeida ste\xc4\x8de do Ahila, s \xc4\x8dimer preseneti Parisa. Ahil jo sku\xc5\xa1a prepri\xc4\x8dati, naj se pridru\xc5\xbei Parisu in pobegne iz mesta. Ahil ju opazuje, ko pobegneta, nato pa zaradi ran umre. Nato na prizori\xc5\xa1\xc4\x8de prispejo vojaki in vidijo Ahila z eno samo pu\xc5\xa1\xc4\x8dico, ki je prebodla njegovo peto, saj je vse ostale odstranil, s \xc4\x8dimer obrazlo\xc5\xbeijo nastanek legende, v kateri naj bi Ahila ubila le zastrupljena pu\xc5\xa1\xc4\x8dica, s katero so ga zadeli v peto. Naslednji dan med ru\xc5\xa1evinami Troje njemu v \xc4\x8dast priredijo pogrebne igre. Film se kon\xc4\x8da z Odisejevim govorom: \xc2\xbb\xc4\x8ce kdaj povedo mojo zgodbo, naj pore\xc4\x8dejo, da sem hodil z velikani. Mo\xc5\xbeje vstajajo in padajo kot p\xc5\xa1enica pozimi, a ta imena ne bodo nikoli pozabljena. Naj pore\xc4\x8dejo, da sem \xc5\xbeivel v \xc4\x8dasu Hektorja, krotilca konj. Naj pore\xc4\x8dejo, da sem \xc5\xbeivel v \xc4\x8dasu Ahilovem.\xc2\xab\n_START_SECTION_\nProdukcija\n_START_PARAGRAPH_\nVe\xc4\x8dina scen mesta Troje je bilo zgrajenih na mediteranskem otoku Malta, v mestu Fort Ricasoli, gradili pa so jih od aprila od junija 2003. Ostale pomembnej\xc5\xa1e prizore so posneli v Mellie\xc4\xa7i, majhnem mestu na severu Malte ter na majhnem otoku, imenovanem Comino. Prizore izven trojanskega zidu so posneli v Cabo San Lucasu, Mehika.\n_START_SECTION_\nGlasba\n_START_PARAGRAPH_\nV originalu je ve\xc4\x8d kot leto dni na glasbi iz filma Troja delal skladatelj Gabriel Yared, ki ga je najel re\xc5\xbeiser filma, Wolfgang Petersen._NEWLINE_Gabriel Yared je napisal in posnel glasbo iz filma, zapela pa jo je Tanja Tzarovska, ki je svoj glas posodila tudi na verziji soundtracka Jamesa Hornerja. Kakorkoli \xc5\xbee, potem, ko so film posneli s \xc5\xa1e nedokon\xc4\x8dano verzijo soundtracka, ta filmskim ustvarjalcem ni bila v\xc5\xa1e\xc4\x8d. Gabriel Yared ni ve\xc4\x8d sodeloval pri projektu in sploh ni dobil prilo\xc5\xbenosti, da bi popravil ali spremenil svojo glasbo, podjetje Warner Bros. pa je \xc5\xbee iskalo zamenjavo. Kot je povedal Gabriel Yared, se je soundtrack ustvarjalcem filma zdel preve\xc4\x8d \xc2\xbbstaromoden\xc2\xab._NEWLINE_Gabriela Yareda so po kak\xc5\xa1nih \xc5\xa1tirih tednih nadomestili z Jamesom Hornerjem. Tudi on je uporabil vokal Tanje Tzarovske, tradicionalno zahodno mediteransko glasbo in tolkala. Tolkala so postala izrazitej\xc5\xa1a v bolj dramati\xc4\x8dnih scenah; najbolj opazno je bilo to pri dvoboju med Ahilom in Hektorjem. Tema njegovih in\xc5\xa1trumentalnih prizorov je zelo podobna Rachmaninoffovi 1. simfoniji, skladbi \xc2\xbbPlaneti\xc2\xab\xc2\xa0Gustava Holsta in skladbi War Requiem Benjamina Brittena. Nekateri kritiki so menili tudi, da sta na glasbo iz filma vplivali temi skladb Adagio for Strings Samuela Barberja in Peta simfonija Dimitrija \xc5\xa0ostakovi\xc4\x8da._NEWLINE_James Horner je sodeloval tudi z ameri\xc5\xa1kim pevcem in tekstopiscem Joshom Grobanom ter z ameri\xc5\xa1ko tekstopisko Cynthio Weil, ki ju je najel zato, da bi napisala pesem za konec filma. Produkt sodelovanja je bila pesem \xc2\xbbRemember\xc2\xab, ki sta jo izvedla Josh Groban in Tanja Tzarovska. Pesem je bila tudi del soundtracka filma._NEWLINE_V \xc4\x8dasu, ko je film iz\xc5\xa1el, je Gabriel Yared dele svoje neizdane glasbe objavil na svoji zasebni spletni strani, vendar jih je nazadnje na zahtevo podjetja Warner Brothers umaknil. Neavtorizirani posnetki \xc5\xa1e vedno kro\xc5\xbeijo po internetu. Njegova glasba je od takrat pritegnila veliko pozornosti obo\xc5\xbeevalcev glasbe filma Troja. Izdali so mnogo peticij, v katerih so ustvarjalce filma napro\xc5\xa1ali, naj izdajo tudi zgo\xc5\xa1\xc4\x8denko z glasbo Gabriela Yareda v omejeni izdaji ali pa naj jo prilo\xc5\xbeijo k drugi izdaji DVD-ja s posebnimi dodatki. Teh pro\xc5\xa1enj podjetje Warner Bros. ni usli\xc5\xa1alo.\n_START_SECTION_\nRe\xc5\xbeiserjev odlomek\n_START_PARAGRAPH_\nRe\xc5\xbeiserjev odlomek iz filma Troja je bil predvajan na 57. berlinskem filmskem festivalu 17. februarja 2007, aprila 2007 pa je v Nem\xc4\x8diji iz\xc5\xa1el tudi na DVD-jih v omejeni izdaji. Podjetje Warner Home Video naj bi za slednje po poro\xc4\x8dilih od\xc5\xa1telo 1 milijon $, vse skupaj pa naj bi vklju\xc4\x8devalo \xc5\xa1e \xc2\xbbvsaj 1.000 novih odlomkov\xc2\xab\xc2\xa0ali skoraj 30 minut dolgo dodatno fotomonta\xc5\xbeo (vse skupaj je trajalo 196 minut). DVD z dodatki je kasneje, 18. septembra 2007, iz\xc5\xa1el tudi v Zdru\xc5\xbeenih dr\xc5\xbeavah Amerike. Zelo so spremenili glasbo iz filma, saj so odstranili mnoge \xc5\xbeenske vokale. Poleg tega je bila uporabljena tema glasbe iz filma Dannyja Elfmana, Planet opic (2001), med klju\xc4\x8dnim bojem med Ahilom in Hektorjem, ki se je odvijal pred trojanskim zidom._NEWLINE_Mnogo prizorov je bilo skraj\xc5\xa1anih ali raz\xc5\xa1irjenih. Ljubezenska scena med Heleno in Parisom je bila, na primer, v celoti preoblikovana in je vklju\xc4\x8devala ve\xc4\x8d prizorov, ki so prikazovali golo Diane Kruger. Tudi ljubezenska scena med Ahilom in Brizeido je bila raz\xc5\xa1irjena. V celoti so odstranili samo en prizor: sceno, kjer Helena \xc4\x8disti Parisove rane. Raz\xc5\xa1irili so tudi prizore bojevanja, kjer so prikazali ve\xc4\x8d Trojancev, ki jih je Ajax po\xc5\xa1kodoval med za\xc4\x8detnimi napadi gr\xc5\xa1ke vojske. Najbolj opazno spremenjen prizor pa je bil prizor, v katerem pade Troja, saj prika\xc5\xbeejo vse, kar so posneli, ne da bi dolo\xc4\x8dene scene izrezali ali skraj\xc5\xa1ali. Ve\xc4\x8dji poudarek je bil na likih, kot sta Priam in Odisej, uvod v prizor pa je bil nekoliko \xc5\xa1aljiv. Na koncu je bilo dodanih \xc5\xa1e nekaj prizorov; na za\xc4\x8detku je pes nekega vojaka na\xc5\xa1el svojega mrtvega gospodarja, nazadnje pa se prika\xc5\xbee pe\xc5\xa1\xc4\x8dica pre\xc5\xbeivelih Trojancev, ki be\xc5\xbei proti gori Ida. V enem izmed komentarjev glede konca filma je eden izmed filmskih ustvarjalcev dejal, da so se vsaki\xc4\x8d, ko so se spra\xc5\xa1evali, ali bi bilo bolje slediti temu, kar je Homer zapisal v Ilijado, ali bi bilo bolje narediti nekaj, kar bi film naredilo bolj zanimiv, odlo\xc4\x8dili za drugo mo\xc5\xbenost.\n_START_SECTION_\nOdziv\n_START_PARAGRAPH_\nCelotna produkcija filma Troja je na koncu stala 175.000.000 $. Zaradi tega je Troja eden izmed najdra\xc5\xbejih filmov, kar jih je bilo kdaj posnetih v sodobni filmski industriji. Dokler snemanja \xc5\xa1e niso kon\xc4\x8dali, je veljal za dvaindvajseti najdra\xc5\xbeji film, kar jih je bilo kdaj posnetih, po kon\xc4\x8danem snemanju pa se je povzpel na trinajsto mesto. Bil je eden izmed filmov, za katere so predlagali, da bi jih vrteli na filmskem festivalu v Cannesu leta 2004._NEWLINE_Film Troja je samo v Zdru\xc5\xbeenih dr\xc5\xbeavah Amerike zaslu\xc5\xbeil 133 milijonov $ (133.378.256 $).  _NEWLINE_Ve\xc4\x8d kot 73% dobi\xc4\x8dka, ki ga je zaslu\xc5\xbeil film Troja, je prihajalo zunaj Zdru\xc5\xbeenih dr\xc5\xbeav Amerike. Nazadnje je film Troja zaslu\xc5\xbeil ve\xc4\x8d kot 497 milijonov $ po svetu ter tako postal \xc5\xa1estdeseti najbolje prodajan film vseh \xc4\x8dasov._NEWLINE_Film Troja je s strani filmskih kritikov prejel me\xc5\xa1ane ocene. Spletna stran Rotten Tomatoes mu je dodelila 55% pozitivnih ocen od 215 kritik, medtem ko je na spletni strani Yahoo! Movies dobil oceno\xc2\xa0\xc2\xbb-4\xc2\xab, ki je temeljila na petnajstih kritikah. Roger Ebert, ki mu to, kar je imenoval za nezvesto upodobitev Ilijade, ni bilo v\xc5\xa1e\xc4\x8d, je filmu dodelil dve zvezdici od \xc5\xa1tirih. Roger Ebert je trdil, da film Troja \xc2\xbbzanemari obstoj gr\xc5\xa1kih bogov, svoje heroje spremeni v junake iz kli\xc5\xa1ejskih akcijskih filmov in demonstrira, zakaj smo naveli\xc4\x8dani ra\xc4\x8dunalni\xc5\xa1ko ustvarjenih vojsk.\xc2\xab"